Galopsop hou sokkerspeler 4 j. langs kantlyn | Netwerk24
06 April 2021 09:03
'n Skorsing van vier jaar is deur die Asiatiese Sokkervereniging (AFC) aan 'n sokkerspeler opgelê nadat hy regulasies oortree het wat met opkikkers verband hou.
Jakson Avelino Coelho in aksie in 'n sokkerwedstryd in 2016. Foto: Getty Images
Die Brasiliaanse doelskieter Jakson Avelino Coelho, alom bekend as Jajá, mag in die tydperk van sy skorsing aan geen aktiwiteite wat verband hou met sokker deelneem nie.
Volgens die AFC het die 35-jarige Jajá die oortredings in toetse begaan wat laat in November 2020 gespeel is.
Hy speel vir die Thaise klubspan Chiangrai.
Die beheerliggaam sê in 'n verklaring die skorsing geld vir alle plaaslike, vriendskaplike en internasionale wedstryde.
"Die AFC bly daartoe verbind om sokker vry van opkikkers te hou en om die integriteit van die sport te beskerm." – Reuters